Igualtat de gènere - Memòria, curs acadèmic 2020-2021 (UPF)\nL’estructura d’igualtat de la Universitat s’ha reforçat amb l’arribada d’una nova tècnica a la Unitat i s’han consolidat les comissions d’igualtat en l'àmbit dels centres. Per tercer any, la Universitat Pompeu Fabra ha obtingut una molt bona posició (53/776) en el Times Higher Education Impact Factor pel que fa a l’ODS5, relatiu a la promoció de la igualtat de gènere.\nEs continua desenvolupant el Segon Pla d’Igualtat Isabel de Villena (2018-2022).\nPel que fa al mínor en Estudis de Gènere, enguany s’ha ampliat l'oferta d’activitats formatives amb noves assignatures i augmenta el nombre d’estudiants que el cursen.\nLa Biblioteca/CRAI, juntament amb la Unitat d’Igualtat de la UPF, va treballar per incorporar recursos sobre perspectiva de gènere i perspectiva LGBTI a les guies temàtiques i a la nova guia genèrica Perspectiva de gènere (https://guiesbibtic.upf.edu/perspectiva-genere). La idea d’aquest projecte va néixer a partir de diferents recursos que s'havien recollit en diversos projectes del PlaCLIK i que es van anar ampliant amb els fons de la Biblioteca i d’altres d’externs. Aquesta guia recull eines i recursos adreçats tant a estudiants com a professorat, per tal d’ajudar a incorporar la perspectiva de gènere en la recerca i en la docència universitària. La guia fa d’aparador general de la matèria i de distribuïdor cap a les diferents guies temàtiques. S'hi pot trobar l’accés directe a termes de cerca d'UPFinder, com ara: Col·lectiu LGBTI, Desigualtats de gènere, Feminisme, Igualtat entre els sexes, Interseccionalitat, LGBTIfòbia, Masculinitats, Rols i esteoreotips de gènere, Sexualitats, Violència envers les dones.\nD’una altra banda, aquest curs s’ha lliurat el doctorat honoris causa a la professora Angela Davis, a proposta de la Comissió de Polítiques d’Igualtat de Gènere de la UPF. L’acte, en format en línia a causa de la pandèmia, va tenir lloc el dia 9 de març del 2021.\nLa Unitat d’Igualtat ha impulsat l’aprovació d’un annex al Codi de Conducta de la UPF sobre conductes violentes, discriminatòries i d'assetjament, amb l’objectiu de recollir els principis d’actuació personal i professional en matèria d’igualtat i no-discriminació per raó de sexe, orientació sexual o identitat de gènere que han de regir la interacció entre els membres de la comunitat universitària i amb el personal de les empreses subcontractades que desenvolupen la seva jornada a les diferents dependències de la UPF.\nEs renova la convocatòria d’ajuts per a joves investigadores amb responsabilitats de cura d’infants menors de sis anys. Els ajuts, de fins a 200 euros mensuals, ampliables fins a un màxim de 400 euros mensuals en el de famílies monoparentals o monomarentals, tenen per objecte facilitar la dedicació a la recerca d’aquest col·lectiu i contribuir a la seva consolidació professional.\nAl llarg del curs s’han executat les accions següents finançades mitjançant el Pacte d’Estat contra la Violència de Gènere:\n1. L’elaboració d’un informe exhaustiu sobre els resultats de l’enquesta UPF Espai Segur, que es va dur a terme el novembre del 2019 entre la comunitat universitària de la UPF. L’informe està complementat amb dades de tipus qualitatiu per aprofundir en el coneixement de la incidència d’aquestes situacions. L’objectiu d’aquesta acció ha estat contribuir a la planificació d’accions de millora necessàries en la sensibilització i en la formació del conjunt de la comunitat universitària així com en l’atenció a les persones que hagin patit aquestes conductes. Com a conseqüència de les evidències de l’informe, s’ha dut a terme una campanya informativa a les biblioteques sobre l’existència del Protocol i dels serveis d’acompanyament. S’ha encarregat també un segon informe sobre la percepció de la seguretat als campus per detectar els punts que requereixen millores tant en l’interior dels edificis com en l’exterior. Aquest informe va estar precedit per marxes exploratòries en els tres campus, en les quals van participar dones dels tres col·lectius de la comunitat universitària.\n2. L’edició d’un vídeo per sensibilitzar des de les xarxes socials els potencials testimonis d’agressions masclistes o LGTBIfòbiques i incentivar la seva participació activa en la reacció a les agressions i en el suport immediat a les persones que les pateixen. L’objectiu és que tota la comunitat sigui un actor clau, tant de manera individual com col·lectiva, en la deslegitimització social de les violències masclistes i en la lluita per la seva eradicació.\n3. En el marc del treball de la Unitat d’Igualtat en la prevenció i la detecció de les violències als espais de participació estudiantil, s’ha encarregat un informe que valori les mesures adients per prevenir i reaccionar en cas d’agressions durant les festes desenvolupades en l’àmbit de la Universitat. El resultat de l’informe facilitarà l’organització de Punts Lila a totes les festes que s’hi organitzin, tant les dels estudiants com les festes majors i activitats similars organitzades per la mateixa universitat.\n4. Durant l’any 2019, la Unitat d’Igualtat va coordinar l’elaboració d’un banc de recursos docents sobre temàtiques relacionades amb la violència masclista i les diferents disciplines impartides a la Universitat. Durant el novembre del 2020, s’ha dut a terme una acció formativa a partir dels recursos docents elaborats (34 fitxes), per a la seva aplicació per part del professorat en la seva pràctica docent. En aquesta formació han participat 33 persones.\n5. S’ha dut a terme una acció formativa adreçada a millorar la primera atenció a les persones que han patit una agressió masclista o LGTBIfòbica als campus. La primera i segona edicions s’han adreçat al personal de recepcions i de seguretat dels campus i al personal de les direccions de campus, amb una participació de 90 persones. Una tercera i quarta edicions s’han adreçat al personal de biblioteques i dels punts d’informació a l’estudiant, i hi han participat 49 persones.\n6. Finalment, s’ha materialitzat una convocatòria de recerca sobre violències masclistes (acord del Consell de Govern del 30 de maig del 2020). Han resultat escollits els projectes "Violència envers les dones a Europa: desemmascarant la 'Paradoxa nòrdica'”, liderat per Amàlia Gómez, i "La ideología de la maternidad intensiva como eje de violencia simbólica", liderat per Mittzy Arciniega. Els dos projectes finançats han presentat la seva recerca i conclusions en un acte en línia durant la Setmana de la Igualtat del 25 de novembre.\nPel que fa a la formació contínua al personal, s’han dut a terme 12 accions adreçades al PAS, en les quals han participat 253 persones. Durant la Setmana de la Igualtat del 17M, s’han ofert dues sessions formatives conjuntes per a PAS i PDI sobre la prevenció de la transfòbia a la Universitat, en què han participat 123 persones. Així mateix, la Unitat d’Igualtat ha coorganitzat amb el SACU dues accions formatives: la segona edició del curs Activisme amb Perspectiva Feminista, en el marc de l’Aula de Participació, i el taller per a l’organització de punts liles en els entorns de les associacions universitàries “Fem nostra la Universitat: Prevenció de les violències sexuals i LGTBIfòbiques”.\nCom cada any, les setmanes de la Igualtat entorn de dates significatives com són el 25 de novembre, el 8 de març i el 17 de maig han permès dur a terme activitats de sensibilització diverses, totes en format virtual. Destaquen per l’alt nombre de participants les taules rodones “Violències masclistes contra les dones joves” (24 de novembre del 2020), coorganitzada amb Deba-t.org, “Equitat menstrual" (3 de març del 2021) i “Políticas trans en las universidades” (19 de maig del 2021), activitat coorganitzada per les universitats de Cadis, Barcelona, València i Complutense de Madrid. La participació de la Biblioteca/CRAI durant les setmanes de la Igualtat s’ha materialitzat en dues exposicions del catàleg bibliogràfic: entorn del Dia Internacional de les Dones, la Biblioteca va oferir un prestatge virtual amb un recull de documents de temàtica feminista i sobre perspectiva de gènere i igualtat. I entorn del Dia Internacional contra l'LGTBIfòbia, la Biblioteca va elaborar un recull de documents amb perspectiva LGTBI.\nS’ha mantingut també la campanya de difusió entre els estudiants de primer curs de tríptics que donen a conèixer l’existència de la Unitat d’Igualtat i del Protocol contra la Violència Masclista i LGTBIfòbica. Igualment, continua la campanya de cartells recordant la necessitat d’actuar davant de qualsevol indici de violència masclista a la Universitat.\nEn relació amb el foment de la recerca sobre gènere i diversitat sexual, s’ha mantingut la convocatòria del premi al millor treball de fi de grau en gènere, al qual van concórrer 67 treballs. El treball guanyador va ser “Propuesta de reforma de los delitos contra la libertad sexual en base al consentimiento de la víctima. Agresión y abuso sexuales en adultos”, de l’estudiant Laia Mañé. El lliurament del premi es preveu que tingui lloc a la tardor del 2021 en un acte presencial durant les V Jornades del Centre d’Estudis de Gènere, acte coorganitzat amb la Unitat d’Igualtat, que té com a finalitat visibilitzar la recerca en estudis de gènere i LGTBI que es fa a la Universitat. S’ha posat també en marxa la segona convocatòria del premi al millor treball de fi de màster i de tesi doctoral, que té caràcter bianual i que es resoldrà a la tardor del 2021.\nL’activitat Viquidones UPF, que treballa per reduir la bretxa de gènere a la Viquipèdia, s’ha interromput durant el primer trimestre; però s’ha pogut recuperar en format en línia a partir del segon trimestre, tots els primers i tercers dimarts del període lectiu. El 24 de maig del 2021 aquesta activitat ha celebrat el seu cinquè aniversari.\nLa presència d’UPF Igualtat a les xarxes continua guanyant seguidors, i durant el curs 2020-2021 hem guanyat 216 seguidors a Twitter i 170 seguidors a Instagram.\nLa Unitat d’Igualtat és membre de la Xarxa SAI (Servei d’Atenció Integral), de la Direcció General d’Igualtat, i participa regularment en les reunions i les formacions de la xarxa.\nFinalment, la Unitat d’Igualtat ha estat present a la trobada anual del Grup de Treball en Igualtat de Gènere de la Xarxa Vives, que va tenir lloc en format virtual els dies 3 i 4 de desembre del 2020. Es manté també la participació en les reunions de la comissió Dones i Ciència del Consell Interuniversitari de Catalunya. La Unitat d’Igualtat manté la participació en les reunions anuals de les unitats d’igualtat de les universitats públiques de l’estat espanyol (RUIGEU), i és membre del Grup de Treball en Igualtat de Gènere de la Sectorial de Sostenibilitat de la CRUE.


El president del Consell Agrari, Enric Ariño, ha convidat a participar en la mobilització del pròxim dilluns, 21 de gener, a les 20 hores a la porta de l'Ajuntament de Sagunt a favor de la campanya citrícola i perquè s'aplique la clàusula a les taronges importades de Sud-àfrica. A esta manifestació hi ha adherits uns 60 ajuntaments i "és important que la gent participe perquè el sector està en risc", segons ha declarat Enric Ariño.\nA més, un altre dels problemes són els controls fitosanitaris: "Europa s'aplica a si mateixa uns controls que no se'ls demana a tercers; com a controls de plagues, productes que pots tirar en terra o als arbres, productes que són més cars i que encarixen al final el cos de la taronja". Estes són les raons per les quals es demana que es modifique l'acord signat amb Sud-àfrica i una aplicació immediata de la clàusula de salvaguarda "que evite que les importacions es duguen a terme d'eixa forma". Este és el "motiu fonamental" de la concentració del pròxim dilluns.\n"Volem conscienciar la ciutadania", per això, el dilluns es reivindicarà esta problemàtica a les portes de l'Ajuntament i es llegirà un manifest. Cada vegada s'adherixen més ajuntaments: "som ara uns 60, pràcticament tota la franja costanera on hi ha producció citrícola. Convidem a tots els agricultors que se senten afectats a vindre a la concentració. Hi ha molt en joc, afecta milers de persones de forma directa i indirecta en esta comarca, gent que viu de la taronja. Està en joc el sector i per això, és molt important que la gent acudisca", ha finalitzat el president.


La FeSP denuncia el retard de l'Estatut del Periodista i l'augment de la precarietat laboral - SPC Sindicat de Periodistes de Catalunya - Sindicat de Professionals de la Comunicació\nLa FeSP denuncia el retard de l’Estatut del Periodista i l’augment de la precarietat laboral\nInici/La FeSP denuncia el retard de l’Estatut del Periodista i l’augment de la precarietat laboral\nEn el Dia de la Llibertat d’Expressió, demana al Govern i als partits que s’esforcin perquè acabi el terrorisme\nEl 3 de maig és el Dia de la Llibertat d’Expressió i, una vegada més, a Espanya se celebrarà sense que aquest dret constitucional estigui plenament desenvolupat i amb una situació lamentable de la professió periodística: el Congrés encara no ha aprovat l’Estatut del Periodista Professional ni la Llei de drets laborals que l’ha de complementar, malgrat les promeses de José Luis Rodríguez Zapatero quan estava a l’oposició; un aberrant pla de reestructuració de RTVE amenaça amb acomiadar gairebé 4.000 persones i desmantellar moltes emissores locals i regionals; cada vegada són més les televisions públiques autonòmiques -Aragó i Extremadura han estat els últims casos- que contracten bona part dels seus programes a empreses externes; la precarietat del treball periodístic va en augment, sense que el Govern s’atreveixi a intervenir davant els poderosos grups de comunicació…\nLa Federació de Sindicats de Periodistes (FeSP) denuncia aquesta situació, una vegada més, perquè sense unes condicions de treball dignes dels periodistes no es garanteix ni el dret a la llibertat d’expressió ni el que té la ciutadania a rebre informació veraç i plural.\nLa novetat d’aquest Dia de la Llibertat d’Expressió és que se celebra després que ETA hagi anunciat un alto el foc permanent, la qual cosa també afectarà molts periodistes que fins ara no han pogut desenvolupar el seu treball en llibertat. La Junta Executiva Federal de la FeSP demana al Govern i a totes les formacions polítiques que facin tots els esforços necessaris per aconseguir que la pau s’instal·li de manera definitiva al País Basc.


24 de setembre: Mercat d’intercanvi a Ciutadella |\n24 de setembre: Mercat d’intercanvi a Ciutadella\nDeixa un comentari Posted by stopciment a Setembre 7, 2011\nCADA DARRER DISSABTE DE MES\na la Plaça de Roser de Ciutadella\nDur tot allò que ja no empris i canvia-ho per coses que necessitis!\nLlibres, mobles, jocs i joguines, instruments musicals, material informàtic, material esportiu, eines, roba i complements, material per a nadons i infants, parament de la llar, electrodomèstics i aparells elèctrics, bijuteria, productes d’elaboració pròpia (melmelades, conserves, artesanies), menjar, plantes, llavors, material de jardineria.\nTambé pots posar una llista d’altres coses que podries intercanviar però que no has dut al mercat perquè són molt grosses o perquè simplement no ho podies dur.\nPENSA, CONSUMEIX AMB EL CAP!\nEls mercats d’intercanvi són espais on poder intercanviar objectes encara útils que algú altre podria fer servir. Aquesta pràctica pretén fer-nos reflexionar sobre el consum responsable en un moment en que la societat està immersa en la cultura del “comprar, usar i tirar”.\nÉs interessant participar-hi pel simple plaer d’intercanviar, defugint posar un valor als objectes a intercanviar. Es tracta d’una activitat lliure i oberta a tots els públics, especialment didàctica per als infants, on el més important és evitar que els objectes encara útils esdevinguin residus. Abans de llençar res pensem si convé guardar-ho per al proper mercat. Quan més objectes per intercanviar més possibilitats ens oferiran els mercats.\nIntercanviar és fer realitat un comerç sense diners, recuperant una forma oblidada de mercat, com és el troc, amb molts avantatges ambientals, econòmics i socials.\nPorta qualsevol cosa en bon estat que no facis servir o que ja no et serveixi per poder-los intercanviar per d’altres que necessitis. Exposa el que vols intercanviar sobre una taula (normalment les posa l’entitat que ho organitza) i mira les taules de les altres persones per trobar allò que busques.\nTambé pots posar una llista d’altres coses que podries intercanviar però que no has dut al mercat perquè són molt grosses o perquè simplement no.\n– Cal recordar que és un espai per intercanviar, no pas un lloc per desfer-se d’objectes per llençar.\n– No està permès comprar productes, només intercanviar o regalar.\n– Allò que es porti ha d’estar tal i com t’agradaria rebre-ho: en bon estat. No s’acceptaran objectes malmesos, trencats o que atemptin contra la dignitat de les persones.\n– Es tracta que l’intercanvi sorgeixi d’un acord entre dues o més persones.\n– Els articles que es podran intercanviar són, entre d’altres:\nLlibres, mobles, jocs i joguines, instruments musicals, material informàtic, material esportiu, eines, roba i complements, material per a nadons i infants, parament de la llar, electrodomèstics i aparella elèctrics, bijuteria, productes d’elaboració pròpia (melmelades, conserves, artesanies), menjar, plantes, llavors, material de jardineria.\n– Permet reflexionar sobre el sentit del consumisme i humanitzar les relacions econòmiques a través del troc.\n– Potencia la reutilització de productes.\n– Recupera un forma oblidada d’economia.\n– Pretén disminuir el prejudici pejoratiu dels productes de segona mà.\nUn exemple per tenir-ho més clar?\nNa Maria ha duit roba qua ja no li serveix al mercat i la col·loca damunt d’una taula, ràpidament veu a la taula d’en Jordi unes sabates que li agraden i són del seu nombre, el convida a veure les prendes que ha duit ella per si n’hi ha colcuna que li agrada. En Jordi després d’una estona de mirar tot el que té na Maria es decideix per dues camisetes i una bufanda que li fan el pes. Amb un gran somriure es tanca el pacte i tots dos queden ben contents amb els seus canvis.\n← Divendres 2 setembre: ARCADI OLIVERES a Mercadal\t11/11/11 →


El tribunal sentencia l'expresident de les Balears a pagar al Govern la quantitat que va gastar pel projecte, que mai no es va fer\n3 min. Palma 18/06/2019 13:28\nEl Tribunal Suprem ha condemnat l'expresident del Govern balear Jaume Matas a set mesos de presó i una multa de 211.000 euros per l'encàrrec a l'arquitecte Santiago Calatrava del disseny d'un centre dedicat a l'òpera que s'havia de fer a la badia de Palma. Tot això se suma al pagament de 1,2 milions d'euros al Govern que ja li va imposar l'Audiència de Palma i que l'alt tribunal ha confirmat. L'imponent edifici, que s'havia de construir guanyant terreny a la mar com es pot veure al vídeo, no es va ni començar, però tot i això només el projecte ja va costar 1,2 milions d'euros a la comunitat autònoma. Ara el tribunal confirma la condemna Matas a tornar aquesta quantitat a l'Executiu. La sentència, que declara culpable l'expresident de prevaricació i tràfic d'influències, deixa clar que ni l'Administració ni els ciutadans s'han de fer càrrec d'aquesta despesa. A més, també li imposa 10 anys d'inhabilitació per a càrrec públic pel delicte de prevaricació.\nL’alt tribunal desestima el recurs de Matas, però estima parcialment el de la Fiscalia i corregeix la sentència de l’Audiència de Palma. D'aquesta manera, confirma que l'expresident va prevaricar però li afegeix el delicte de tràfic d’influències del qual el tribunal provincial l’havia absolt. El Suprem entén que Matas sí que és culpable d'aquest delicte perquè va reclamar al conseller d'Educació que fes la proposta del Consell de Govern per fer possible la contractació de Calatrava, que segons el tribunal ja s'havia acordat prèviament de manera verbal i unilateral amb l'arquitecte.\nA més, el Suprem considera, a diferència de l'Audiència, que Matas va cercar un benefici electoral o polític, encara que sense contingut econòmic. També destaca que va idear la contractació de Calatrava amb l'objectiu d'obtenir més vots amb vista als comicis autonòmics del 27 de maig del 2007. La sentència subratlla que va ser amb aquesta intenció que Matas va presentar públicament el projecte. També destaca que les arques públiques n'assumiren el cost, i no el partit polític: "Ja que totes aquestes quantitats varen ser efectivament abonades, ha d'entendre's que el benefici econòmic va ser totalment obtingut", afegeix la sentència.\nPer altra banda, la Sala confirma el delicte de prevaricació per que Matas es va botar la legalitat: "El contracte es va efectuar verbalment i de manera directa amb el professional [...] sense acudir al procediment negociat sense publicitat". A més, també assenyala que el preu del projecte, de 1.200.000 euros, "s'acordà directament entre Matas i el senyor Calatrava", apunta el tribunal. Argumenta, a més, que la Comunitat Autònoma va pagar amb aquest import "els interessos electorals" de Matas sense ni tan sols adquirir la propietat intel·lectual del projecte, que, d'acord amb el contracte, es mantenia en poder de Calatrava.


La Fundación Vodafone España col·labora en la formació tecnològica de les entitats de la Federació SMC - Salut Mental CatalunyaSalut Mental Catalunya\nLa Fundació Vodafone España i la Federació Salut Mental Catalunya (SMC) han signat un coveni de col·laboració per formar a les entitats federades i a les persones amb problemes de salut mental en les noves tecnologies (TIC), com en el cas dels dispositius mòbils o les aplicacions.\nL’objectiu de la col·laboració és millorar la inclusió de les persones amb problemes de salut mental dintre de la societat, i oferir una formació tecnològica que els ajudi a trobar feina.\nLa Fundació Vodafone España emmarca aquesta col·laboració amb la salut mental en el marc del seu Programa de formació per a persones amb discapacitat en l’ús de tecnologies de la informació i la comunicació.\nLa Federació SMC canalitzarà aquesta col·laboració en el projecte “Salut mental en xarxa”, que oferirà 5 tallers en les 4 províncies catalanes per a 75 persones vinculades a les seves entitats federades.\nLa formació tecnològica busca millorar els coneixements en noves tecnologies de les persones grans que formen part de les associacions de la Federació SMC, i trencar així la bretxa tecnològica per la seva edat.\nTambé es pretén obrir les portes de les associacions a gent jove, més propera a les TIC i que es puguin vincular a les entitats de salut mental del seu territori.\nUn últim benefici del programa “Salud mental en xarxa” és millorar la comunicació de les entitats amb els seus associats/des i augmentar així la participación en el teixit associatiu de la salut mental a Catalunya.\nFerran Vilanova completa el repte #correambmiperlasalutmental a la Marató de Barcelona


Catalunya Subterrània: 2017-12-10\nBalma de la Desenrocada i Cova de Dos Ulls (Baix Camp)\nCova de Dos Ulls\nLa balma de la Desenrocada i la cova de, o dels, Dos Ulls es desenvolupen en arenisques vermelles del triàsic. Al seu interior s'observen diferents tipus de formes produïdes per l'erosió.\nRevista Sàpiens núm. 188\nEn recent, al mes de setembre, els paratges del coll de la Desenrocada han estat declarats com Bé Cultural d'Interés Cultural pel Consell Comarcal del Baix Camp.\nSònia Casas, a la mateixa revista Sàpiens en el seu núm. 170 (2016) publica, La inspiració secreta de Gaudí. Trobem en un racó del Baix Camp l'indret que molt probablement va il·luminar el genial arquitecte: el coll de la Desenrocada.\nBalma de la Desenrocada\nTerme municipal, Vilanova d'Escornalbou (Baix Camp)\nCoordenades UTM (ETRS89), 324129, 4553242, 500 msnm.\nSortirem del poble de Vilanova d’Escornalbou per la carretera que va al castell i al poble de l’Argentera, trobarem una desviació a l’esquerra que és una pista de terra que porta a Colldejou.\nNosaltres seguirem fins un encreuament de pistes, agafarem la de l’esquerra, continuarem fins al coll de la Desenrocada, aquí surt un\ncamí a l’esquerra que ens puja al cim de la Desenrocada del Bailon, just quan arribem a dalt surt un camí a la dreta que passa per una roca foradada que ens portarà a la balma de la Desenrocada del Bailon.\nAmb un ressalt positiu de 3,5m a la seva entrada, la balma de la Desenrocada té unes mesures màximes de 9m de fondo por 9,50m d’ample i una alçada de 5m.\nCova de, o dels, Dos Ulls\nTerme municipal, l'Argentera (Baix Camp)\nCoordenades UTM (ETRS89), 323739, 4553134, 464 msnm.\nSituats al coll de la Desenrocada, continuarem per la pista principal que es dirigeix al coll Rodó, uns 50m abans d’arribar, trobarem a mà dreta un petit cingle roig amb la cova del Dos Ulls ben visible.\nLa cova de Dos Ulls, té unes dimensions màximes d’11m d’amplada per 4,50m de fons i una altura de 3m, presenta dues boques, una de 5m per 2m i l’altra de 3,80m por 1,90 d'alçada.\nParticipants, text i fotografies, Ana Ruiz, Josep Cuenca, Francesc X Samarra\nPublicat per F. Miret a 01:32 Cap comentari:


Il•luminant la realitat del nou jovent | Universitat Ramon Llull\nInici»Il•luminant la realitat del nou jovent\nPer a identificar a aquests joves en plena transició a la vida adulta s’utilitza un terme relativament nou: el jove adult. Aquesta etapa comença al voltant dels 20 anys i la seva característica fonamental és que l’individu ha de començar a assumir rols socials i familiars. És a dir, fer-se responsable de la seva vida i de la seva família. Però, què passa si aquest període es retarda cada cop més? Aquesta és una de les preguntes que el personal investigador del GRPF vol respondre amb el projecte ‘La vida dels joves adults a Barcelona: formació, treball i família. Una comparació transcultural amb Milà, Munic, Estocolm i Göteborg’.\nLa situació d’aquest col·lectiu ha evolucionat molt en comparació amb les vivències del nostres avantpassats amb la mateixa edat. Un exemple d’aquest canvis és l’endarreriment de l’emancipació de casa dels progenitors: “Els últims anys hem passat del niu buit, perquè els fills s’anaven de casa, al niu replet on els nostres joves triguen molt a deixar la protecció de la casa familiar”, explica Carlos Pérez Testor, investigador principal del GPRF.\nA més, es tracta d’un col·lectiu que no és uniforme, on les diferències es marquen sobretot per la càrrega de responsabilitats. “Amb 20 anys hi ha persones que ja tenen una hipoteca o que han de mantenir els seus fills, és a dir han assumit una sèrie de responsabilitats molt importants. Tot i això, una altra part d’aquesta franja d’edat, encara està estudiant un màster o el doctorat i continua vivint a casa dels seus pares”, recorda.\nAquestes diferencies respecte a generacions anteriors i dins del propi col·lectiu dibuixen una realitat i uns comportaments nous que encara no s’han estudiat. Per a il·luminar aquesta etapa i els seus nous condicionaments, el grup ha posat en marxa aquest projecte que compta amb un ajut de 10.000 euros per part de la Secretaria de Joventut del Departament d’Acció Social i Ciutadania . “La idea és que l’estudi sigui una mostra representativa de tots els barris de Barcelona i s’ha de concloure a finals de desembre de 2008”, explica l’investigador.\nRecerca local i europea\nEl projecte té una clara dimensió local, però també europea. El punt de partida són les enquestes a aquest col·lectiu a Barcelona, però després s’inclou dins d’una recerca d’àmbit europeu. El mateix qüestionari s’ha realitzat a Milà (Università Cattolica del Sacro Cuore), Munic (Ludwig-Maximilians-Universität München), Göteborg i Estocolm (Göteborg University). Això permetrà que un cop recollides les dades, es puguin comparar els resultats amb la resta de països. Aquesta és la continuació lògica de la recerca a Barcelona i uns dels valors afegits d’aquest projecte que podrà comprovar les similituds i diferències entre el jovent de quatre ciutats europees.\n"És necessari conèixer la situació del jovent per a poder planificar qualsevol actuació política de treball o habitatge"\nL’esquelet de tota aquesta recerca és un qüestionari dividit en sis àmbits temàtics que tracta de dibuixar una retrat dels joves-adults. Durant aproximadament una hora i mitja, les més de 450 persones participants contestaran a preguntes sobre la seva relació amb els pares, les relacions de parella, la seva família, la situació econòmica i els seus plans de futur. “Vam partir del qüestionari realitzat a Alemanya i Itàlia, on va començar l’estudi i ja està acabant. Després de traduir-lo i adaptar-lo a la nostra realitat combinarem les entrevistes en persona amb el format digital, perquè som conscients que són qüestionaris molt llargs”, explica l’investigador.\nLa intenció del grup és, a partir d’aquesta recerca principal, desenvolupar diferents subprojectes que poden transformar-se en diferents tesis doctorals. Així, després de la recollida de les dades, analitzaran diferents aspectes com la influència del divorci a la vida dels joves, la feina i la situació econòmica i, per últim, un altra línea tractarà les seves relacions de parella i les relacions familiars. Per a afrontar aquesta càrrega científica, el grup es recolza en la seva experiència i la seva composició multidisciplinària amb personal investigador provinent de l’àmbit de la psicologia clínica, la psicologia social i la pedagogia.\nL’objectiu final és dissenyar un mapa del jovent barcelonès que permeti elaborar models d’intervencions tant preventius com terapèutics. Tot i això, aquesta recerca no s’atura a la part psicològica i és una eina amb una clara vessant social: “És necessari conèixer els problemes i la situació del jovent per a poder planificar qualsevol actuacions política de treball o habitatge”, explica l’investigador. Un ambiciós objectiu que aquest estudi vol ajudar a assolir.\nCarles Pérez Testor és Doctor en Medicina i Cirurgia (Especialista en Psiquiatria) i investigador principal del Grup de Recerca Parella i Família.\nAl projecte també participen Elisabeth Alomar, Inés Aramburu, Josep A. Castillo, Montserrat Davins, Jordi Simón i Clara Valls.\n+ info: Qüestionari online / GRPF


Odontologia per a nens - Clínica Dental Vilarrasa\nTingues cura de la salut oral dels teus fills i nadons\nL’Odontopediatria és l’especialitat de l’Odontologia que s’encarrega de prevenir, diagnosticar, tractar i prevenir els problemes bucodentals dels més joves – menors de 12 anys.\nL’objectiu és que els nens guardin un bon record de la visita\nMoltes vegades la visita amb el dentista infantil pot generar ansietat a l'infant i als seus pares. És per això que a la nostra clínica hem pensat fins l'últim detall per crear una relació de confiança amb ells. La nostra prioritat és aconseguir que els nens tinguin una experiència agradable i vinguin tranquils a les visites, per això individualitzem cada cas i els dediquem el temps que cada pacient requereix, en funció de la seva edat i grau de col·laboració.\nComptem amb especialista en Odontopediatria formada en màster de dos anys de duració. Per a què els joves guardin un bon record de la seva visita a la clínica, la figura de l’odontopediatra és molt important en la comunicació, seguretat i efectivitat al llarg del tractament.\nLa primera visita infantil\nEs recomana a l'any de vida - quan han erupcionat les primeres dents – per a prevenir la càries o altres patologies i per poder donar recomanacions als pares sobre com tenir cura les dents de el nadó.\nEs netegen les zones on l’infant no aconsegueix accedir amb el raspall i s’acumula més càlcul dental (sarro).\nAplicació de fluor\nProtegeix i endureix l’esmalt de les dents per a que siguin més resistents a la caries.\nSegellat de fosses i fissures\nSi el risc de càries de l'infant és alt i els primers molars permanents presenten fosses i fissures molt pronunciades es recomana la realització de segellats de fosses i fissures -facilitant el raspallat i reduint l’acumulació de placa.\nConsisteix en restaurar la part d’una dent de llet o definitiva que ha estat afectada per la caries per a que l’infant deixi de notar molèsties i pugui menjar amb normalitat.\nS’elimina part o completament del teixit pulpar afectat per una càries o per un traumatisme per a que desapareixi el dolor.\nManeig dels hàbits de succió no nutritiva\nLa succió digital i l’ús perllongat del xumet són hàbits freqüents en la infància que poden desencadenar problemes en el desenvolupament esquelètic del nen. És important una valoració de l’especialista per manejar correctament els hàbits.\nSi un nen/a rep un cop a una dent de llet o definitiva és molt important avaluar la magnitud del traumatisme i el tractament més adequat per a cada situació\nNo dubtis a contactar amb nosaltres per a qualsevol mena de dubte que et pugui sorgir


A L’ESCOLA CELEBREM EL CARNAVAL SEGUINT LES CONSIGNES DEL REI CARNESTOLTES.\nAquest any no hem pogut celebrar la nostra tradicional rua de Carnestoltes que omple d’alegria els carrers de la nostra vila.\nTot i així, el nostre rei Carnestoltes ens va deixar unes consignes a través d’uns cartells que va penjar als passadissos de l’escola i que havíem de seguir abans d’arribar a divendres: portar un llaç o una corbata, uns davantals originals, un pentinat divertit, posar-nos un mitjó de cada color. Totes les instruccions del rei Carnestoltes han estat molt divertides!\nL’últim dia de la setmana ens va demanar confeccionar unes carotes, aquestes han estat elaborades a l’àrea de plàstica. Per fer-les hem utilitzat cartolines, papers i altres elements.\nEns ho he passat d’allò més bé construint les nostres carotes d’animals i personatges fantàstics.\nDurant l’estona de menjador també es van seguir les consignes del rei Carnestoltes i tots plegats vam gaudir de la gresc i la xerinola.\nEsperem l’any vinent poder sortir a fer la nostra rua pels carrers.\nL'ESCOLA CONCERTADA EN EL SISTEMA EDUCATIU DE CATALUNYA\nLes entitats representatives del sector d'educació han estat treballant el contingut d'aquesta infografia de manera conjunta.\nLes dades són extretes de l’informe “Estimació del cost de la plaça escolar a Catalunya”, de juliol de 2020, elaborat pel Síndic de Greuges amb la intervenció d’una comissió creada ad hoc en el marc del Pacte contra la segregació a Catalunya.\nCom veieu, està composada de dos conjunts de dades/informacions. Una, sobre un fons blau, amb el conjunt de dades numèriques referents al cost i cobertura de finançament dels llocs escolars i del que representa el nostre sector en el conjunt del sistema educatiu català.\nUn segon grup de dades explica els diferents components de les despeses, teòricament cobertes pel concert educatiu i com s’acaben finançant.\nUna vegada analitzada la informació, ens cal demanar, una vegada més, per a l'escola concertada un finançament just com a centres que formen part del Servei Públic Educatiu de Catalunya.


Compromís aconsegueix que els semàfors de picassent tinguen senyals acústiques per a invidents – Compromís per Picassent\nInfraestructures Moviments Socials Sanitat i Benestar Social\nCoalició Compromís per Picassent, mitjançant una esmena presentada als pressupostos municipals de 2014 pel portaveu de la formació valencianista a l’Ajuntament de Picassent, Artur Hernàndez, ha aconseguit que el govern municipal destine una partida per a millorar l’adaptabilitat del poble a persones invidents.\nL’objectiu de l’esmena és l’adaptabilitat total de tots els semàfors del poble per a persones invidents. Una carència, que segons Compromís, era necessàri reparar i actualitzar. “Totes les esmenes i propostes que hem fet durant els darrers 2 anys i mig, tenen com a objectiu millorar la vida de la gent, en l’actual situació hem de primar les polítiques socials per damunt de la resta, i és el que estem fent des de Compromís”, assegura Artur Hernàndez.\nAquesta proposta de Compromís es suma i es complementaria a la campanya empresa per la formació durant els darrers anys, “Picassent sense barreres” per denunciar aquelles zones del poble de Picassent que no estan adaptades a persones amb mobilitat reduïda.\n“Estem molt contents d’haver pogut portar endavant esta iniciativa. Estem pagats, sobretot, perquè presentem aquesta esmena després de rebre varies denuncies de persones invidents de Picassent que s’han adreçat a Compromís per millorar aquesta situació, degut a la ignorància que han rebut per part de l’equip de Govern”, assenyala el portaveu de la formació, Artur Hernàndez.\nLa partida exigida per Compromís per a portar endavant aquestes millores, és de 15.000 euros, i serà la primera modificació de crèdit que es farà en el proper 2014.“Estarem a la expectativa que es complisca açò. Sabem que per tal que les coses es facen no es sols posar una partida econòmica, després cal executar l’obra”, ha conclòs Hernàndez.\n←Compromís per Picassent, al carrer per dir no a la reforma que vol acabar amb l’autonomia dels ajuntaments valencians\nCompromís es suma a la “I CARRERA SOLIDARIA PICASSENT CONTRA EL CANCER”→


Allotjaments per a estudiants al Campus Sud de Barcelona\nLa Diagonal comença al mar. Recorre tota l’eixample de Barcelona i acaba al Campus Sud. El Campus Sud, al costat del Parc Científic, engloba els espais més importants dedicats a la investigació tecnològica i científica de Barcelona. És una zona d’estudiants perfecta per buscar allotjament i viure a un pas de la universitat. Per això és aquí on, de la Universitat de Barcelona, hem construït la Residència Universitària Aleu.\nEl Campus Sud es troba al barri de Les Corts on trobaràs l’agrupació més gran de facultats de les universitats de Barcelona. Si tries buscar allotjament a la zona, viuràs al costat de jardins i palaus d’època, construïts a principis del segle XX per la famosa burgesia de Barcelona. També estaràs a prop de la Serra de Collserola, perfecta per allunyar-te del soroll de Barcelona i passejar o córrer respirant aire pur.\nPer cert, si t’agrada el futbol, viuràs al costat de l’estadi del Camp Nou. Quan juga el Barça, és una de les zones més emocionants de la ciutat!\nA l’hora de moure’t per Barcelona, el Campus Sud està perfectament connectat. Tens totes les opcions: metro, tramvia i autobús urbà. La parada de metro Palau Reial és una de les parades intercanviador que et permet fer transbords amb qualsevol mena de transport públic. Amb la línia verda, per exemple, pots arribar al Port Vell de Barcelona, on passejar a prop del mar o arribar fins a la platja i refrescar-te després de tant estudiar. El Campus sud també està molt ben connectat amb l’aeroport de Barcelona, a només mitja hora!.\nAl barri de Les Corts podràs trobar pisos i residents d’estudiants. Al voltant del Campus Sud, existeix una comunitat estudiantil a la qual s’integra la Residència Universitària Aleu. Amb 505 places per a estudiants, suposarà un glop d’aire fresc al barri. Una nova opció d’allotjament per a estudiants a dues passes de totes les facultats de la zona. El carrer Pau Gargallo, on s’ubica la residència, és una paral·lela a la Diagonal, a menys d’un minut a peu de la gran avinguda.\nDurant els exàmens, a les biblioteques i sales d’estudi de la zona no s’hi cap. A la Residència Universitària Aleu tenim 3.000 m² de noves zones d’estudi, sales de treball i un arxiu de la Universitat de Barcelona. Un equipament compartit amb la universitat que serà perfecte per tots aquells que prefereixin estudiar en companyia.\nTant si ja has triat facultat, com si encara no saps on acabaràs, el Campus Sud sempre és una bona opció. Pot ser que estudis a un altre punt de Barcelona però visquis aquí per la comunitat d’estudiants que ho integren. Potser vens de visita o alguna festa a una facultat. O pot ser que, tinguis moltíssima sort i la teva nova universitat i residència universitària estiguin a menys de 5 minuts a peu.


Els secrets de l’escriptura (45): Pere Antoni Pons - Literatura barata - Time Out Barcelona\nThursday, 19/06/2014 | Escriptors, Secrets\nEscriptura tranquil·la davant del mar, aquest podria ser un dels secrets de Pere Antoni Pons, l’escriptor de Campanet (Mallorca) que avui ens explica els seus secrets de l’escriptura. En Pere Antoni és periodista i novel·lista, i ha publicat els llibres de poesia El fibló i la festa i Fervor tan fosc, entre altres, els llibres d’entrevistes La vida, el temps, el món: sis dies de conversa amb Joan Francesc Mira i Damià Ferrà-Ponç. Cap al futur per la ruta de les arrels, i les novel·les La felicitat dels dies tristos (Empúries, 2010, Premi Documenta), Tots els dimonis són aquí (Empúries, 2011) i Si t’hi atreveixes (Empúries, 2014), tot just treta del forn.\nPere Antoni Pons davant la tomba de Faulkner\nNormalment escric en una taula llarga, rectangular, de fusta, situada al menjador/sala d’estar de l’apartament d’estiu on, actualment, visc tot l’any. És la mateixa taula on dino i sopo. Uns metres a la meva dreta, hi ha el sofà i la televisió. I, més enllà, una terrassa balconera amb unes vistes esplèndides: just davant la mar, amb l’illa de Cabrera al fons. Per recomanació de l’oculista, cada hora i mitja procuro sortir a la terrassa i mirar el mar o l’horitzó per descansar la vista, però la veritat és que la majoria de vegades se’m passa per alt o, si me’n recordo i surto, no trigo ni un minut a tornar a entrar i a posar-me davant de l’ordinador. Si encara fumés, potser m’hi estaria més estona… Per raons professionals –sóc periodista–, també he hagut d’acostumar-me a escriure en tota mena de llocs i ambients.\nQuan sóc a casa, escric sempre amb ordinador. Només faig servir llibretes per prendre notes en brut quan sóc pel món fent una crònica o un reportatge. A l’hora d’escriure la peça, però, amb ordinador sempre. Vaig portar un dietari entre els 18 i els 21 anys, per recomanació d’en Biel Mesquida, que fins i tot va regalar-me un quadern on escriure’l. Malauradament, aleshores era molt jove i anava de poeta i cada cop que escrivia al dietari aspirava a fer literatura. Si m’hagués limitat a consignar amb rigor el meu dia a dia, els resultats haurien estat menys ridículs i més interessants. Un dia hauré de cremar els dos o tres quaderns que vaig acabar omplint.\nDe textos periodístics –articles, entrevistes, reportatges, ressenyes, perfils, etc.–, procuro escriure’n cada dia. M’hi va el sou. I quan tinc en marxa una novel·la, intento dedicar-li tantes hores com puc, amb independència de si és dilluns o diumenge. És més complicat –perquè de vegades la feina no em deixa temps, o perquè per escriure narrativa de ficció no serveixen certs automatismes útils pel periodisme–, però també és cert que, quan estic molt ficat en una novel·la, em costa molt no guaitar-hi cada segon que tinc lliure. Les hores en què treballo més bé són les de la tarda; les que pitjor, les del matí; a la nit, fins i tot molt tard, també estic en forma.\nMés enllà de l’ordinador i d’una bona connexió a Internet, que naturalment inclou tots els llibres de consulta imaginables, no necessito res. Bé, sí: una ampolla d’aigua. Per escriure, necessito tenir el cap molt clar, sempre. O sigui que res de birres: ni un glopet. És una lliçó apresa en l’adolescència. Una nit vaig fumar-me uns quants porros i, mentalment, vaig escriure un poema de quatre versos. En aquell moment, estava convençut que era una Quarteta Nivell Rimbaud. La vaig escriure en un full. Quan vaig llegir-la l’endemà, sobri, la sensació de ridícul –pel que m’havia semblat, pel que era– va ser total i inesborrable.\nNo tinc manies ni rituals. No tan sols no necessito silenci absolut sinó que cada cop em sento més còmode escrivint en ambients sorollosos, almenys coses de periodisme. Les novel·les, és clar, són bèsties de naturalesa més exigent. De vegades m’agrada tenir de fons el televisor: sobretot tertúlies esportives i partits de bàsquet o de futbol on no juga el Barça. Mentre escric no escolto música, excepte en moments molt concrets, per exemple quan estic amb un passatge diguem-ne canyer: aleshores puc posar-me –són exemples del darrer any– des de Chemical Brothers o Charlie Parker fins a la marxa funerària del Siegfried de Wagner o algunes cançons de El corazón del sapo i de Barricada.\nPuc escriure unes set o vuit hores cada dia, però faig interrupcions constants: per descansar els ulls o simplement per no saturar-me. Per sort, no em costa gaire concentrar-me.\nPuc anar vestit de qualsevol manera. Abans que comencés l’estiu, m’havia avesat a escriure amb xandall i esportives.\nL’escriptori de Pere Antoni Pons\nPer la feina, sempre estic llegint altres autors. (Si no ho hagués de fer per força, ho faria igualment.) No pateixo gens per si m’influeix allò que llegeixo. Al contrari: el que em fa por és que un dia allò que llegeixo deixi d’influir-me. Estic convençut que els millors escriptors són aquells que han rebut i assumit moltes influències i molt diverses. De vegades també llegeixo per compensar-me. Vull dir que quan la prosa em surt massa retòrica, llegeixo un parell de pàgines d’un autor sintètic i eixut. I quan la prosa em surt massa esquelètica, busco un autor més ric i abarrocat.\nReescric constantment. Això, és clar, està molt bé. Però també té perills. Treballar massa un text pot fer-li tant de mal com treballar-lo massa poc. Quant a les còpies de seguretat, de tant en tant guardo el que faig en dits de memòria. El que faig sempre, obsessivament, és enviar-me al correu electrònic els projectes llargs en què estic treballant cada cop que hi incorporo canvis més o menys substancials.\nTinc uns quants lectors de confiança. Sobretot un, que es llegeix gairebé tot el que faig abans que es publiqui i que invariablement em comenta la jugada. És fantàstic. Quan tinc una novel·la entre mans, no m’agrada gens ni mica parlar-ne entrant en detalls. Tinc la impressió que, si ho faig, tota la força i la creativitat se me’n van per la boca.\nEtiquetes: #secretsdelescriptura, Empúries, escriptura, literatura, Pere Antoni Pons, Secrets


Proposta inicial Programacions en xarxa | Grups de treball LABmediació\nProposta inicial Programacions en xarxa\nCreació d’una xarxa de comunicació amb els i per als gestors vinculats a les pràctiques artístiques contemporànies del Camp de Tarragona, que ha d’incloure tots aquells que gestionen, amb un cert grau de qualitat, ambició i seriositat, pràctiques de creació contemporània al nostre territori.\nTambé ens interessa contactar amb aquells espais, programes o gestors que creiem susceptibles d’interessar-se per incloure aquestes pràctiques a les seves activitats o programacions; i amb les administracions i entitats públiques i privades de dins i de fora del territori, que puguin col·laborar en la millora de la qualitat, presència, rellevància i visibilitat d’aquestes pràctiques a casa nostra.\nEls avantatges per als participants són pertànyer a una xarxa que vol de ser referent intern i extern en el nostre sector i territori. Una xarxa que, per la seva dimensió i representativitat ha de gaudir d’avantatges significatius d’interlocució amb administracions, entitats públiques i privades i mitjans de comunicació.\nAixí es pot disposar de manera amable i còmoda d’un únic espai, presencial i virtual, per a comunicar-nos i informar i rebre informació del sector. Tenir presència activa en un espai de referència per aquells que s’interessin pel nostre sector i territori.\nFomentar projectes conjunts, experimentant diferents models de coproducció, respectant la diversitat i idiosincràsia de cada centre o gestor. Això permetrà accedir amb més facilitat a finançament extern i gaudir d’un major ressò social i mediàtic.\nCol·laborar en la formació d’aquells que gestionen espais de cultura contemporània al nostre territori.\nPromoure el coneixement dels diferents projectes que es desenvolupen al territori, i de les persones que els fan possibles. Donar més visibilitat als projectes que es desenvolupen al Camp de Tarragona i enfortir-nos davant les institucions que financen els espais i les programacions.\nConnectar els agents que es dediquen a la gestió d’un espai i els que no disposen d’espai físic estable, incloent la participació dels artistes que per la seva idiosincràsia funcionen com a gestors.\nLa suma de les nostres capacitats tècniques, organitzatives, dels nostres coneixements i de la nostra capacitat de convocatòria.\nLa possible disparitat d’interessos i dimensions.\nElena Martí, Centre d’Art Cal Massó\nPedro Nogales, Aula de Cinema / Unitat d’Investigació del Cinema de la URV\nLídia Porcar / Jordi Martorell, La casa de palla/ La Veu Jove de la Conca


Benicarló presenta el cartell de les Falles 2019 | Canal56 Notícies\nInicio Benicarló Benicarló presenta el cartell de les Falles 2019\nPresentació dels cartells de Falles 2019\nBenicarló presenta el cartell de les Falles 2019\non: 19/09/2018 En: Benicarló, Festes\nA Benicarló s’han presentat els cartells anunciadors de les Falles 2019, dissenyats pels artistes locals Fernando Foix i José Manuel Àvila. Es tracta d’un muntatge digital on una dolçaina s’ha transformat en un peveter olímpic amb la flama encarregada d’encendre les falles, simbolitzant així l’inici i el final de la festa. Cal destacar que enguany com a novetat des de l’Ajuntament i la Junta Local Fallera de Benicarló es va decidir encarregar el disseny del cartell, en aquest cas als artistes fallers Foix i Àvila, amb una llarga trajectòria professional dins de la festa. Àvila ha detallat que sobretot s’ha buscat una referència coneguda com són les olimpíades per unir-les a les falles a través del foc, element que representa el relleu.\nPer la seva banda, Foix ha explicat que l’objectiu també ha sigut un crear un marca, un símbol que al llarg de l’any es puga identificar amb a les falles de Benicarló, en aquest cas es tracta de la dolçaina convertida en un peveter amb la flama. Un símbol que segons indicava es pot associar directament a les falles sense cap altre element. El president de la Junta Local Fallera, Fede Guimerà, destacava que enguany es va decidir encomanar el cartell a dos artistes de renom dintre del món de les Falles i del disseny gràfic, en comptes de fer el concurs tal com es feia en les passades edicions. En aquest sentit, indicava que la imatge anunciadora de la festa és un treball excel·lent que ajudarà a promocionar les Falles.\nBenicarló ja coneix el cartell anunciador de les Falles 2019 i dels actes més destacats, amb el disseny dels artistes Foix i Àvila, que han aconseguit crear un muntatge senzill, però al mateix temps fàcilment identificatiu amb les Falles de Benicarló.\nVinaròs, el PP denuncia l’augment del preu de les matrícules l’EOI davant del silenci del govern municipal


març « 2010 « Notes de Premsa en Català\nMés de 150 persones en un acte públic a favor del Dret a Decidir\nPer admin - Figueres - 31 març 2010\nDissabte 27 de març a les 6 de la tarda a la seu del Consell Comarcal i davant d’un públic que omplia la sala d’actes, la plataforma ciutadana Figueres Decideix va celebrar un nou acte en defensa del Dret a Decidir: una taula rodona que comptava amb la participació de diversos ponents i que va ser presentada per Lluís Casadellà, com a portaveu de Figueres Decideix.\nEntre els participants, el conegut metge i cardiòleg figuerenc Ernest Vila Forment, el qual va fer una crida a tota la ciutadania a participar en la propera consulta ciutadana que se celebrarà el proper dia 25 d’abril. Ho va fer recordant que es tractava d’una consulta que implicava tothom i que ningú no se n’ha de sentir allunyat. Tant els partidaris del SÍ com els del NO. També va afirmar que, davant de la importància de la pregunta que s’hi formula, els mitjans de comunicació, i totes les autoritats institucionals locals, començant per l’alcaldia, haurien d’implicar-se més en la convocatoria a les urnes i el foment a la participació.\nD’altres participants a la taula rodona, moderada per la periodista figuerenca Lourdes Reixach, van ser l’historiador Jaume Sobrequés o el polític Àngel Colom, que van recordar el dret inalienable de Catalunya a poder decidir lliurament el seu futur i van assenyalar que la consulta que organitza Figueres Decideix mereix una àmplia participació dels figuerencs i de les figuerenques d’acord amb la tradició democràtica de la ciutat. Ambdós van llençar també un missatge, especialment adreçat a la joventut i als nous catalans, per a la participació massiva ja que la consulta constitueix una gran oportunitat de fer sentir la seva pròpia veu i participar activament en la construcció del futur de Catalunya.\nTambé hi va participar Víctor Cucurull, historiador i membre d’ACTE DE SOBIRANIA. Vicent Sanchis va excusar la seva absència per un imprevist d’última hora.\nPodeu veure una imatge de la taula de ponents adjuntada a aquest mail, i uns fragments del video de Tramuntana TV.\nDiagonal Informatica homologat per Educació\nPer admin - Barcelona - 30 març 2010\nDiagonal Informatica homologat per Educació – Generalitat de Catalunya pel programa eduCAT 1×1\nEl Departament d´Educació de la Generalitat de Catalunya ha certificat a Diagonal Informatica com a distribuïdor pel programa eduCAT 1×1 d´ordinadors portàtils per a escoles.\nDiagonal Informatica té una àmplia experiència en projectes d´instal.lació integral de recursos tecnològics per a escoles, projectes a mida, evaluacions tecnològiques per a determinar les necessitats dels centres educatius i distribució de productes i serveis audiovisuals i tecnològics per a actualitzar l´escola: pissarres interactives, projectors i pantalles, wifi i conectivitat, mobiliari audiovisual, i ara també els portàtils pels alumnes dels centres inscrits en eduCAT 1×1, distribuint tots els models de portàtils homologats dels diferents fabricants: VISA , HP, Toshiba i Acer.\nEl projecte eduCAT 1×1 és la concreció a Catalunya del projecte “Escola 2.0” i té tres característiques principals:\nProporciona a l´alumne ordinadors ultraportàtils com a eines personals de feina.\nDota a totes les aules que participen amb pissarres digitals i xarxes locals de Wifi sense fil.\nSubstitueïx progressivament els llibres de text en paper per llibres de text electrònics gratuïts per a l’alumnat.\nDiagonal Informatica ofereix un servei de prevenda i postvenda i d’atenció personalitzada davant qualsevol incidència pels centres i pares d´alumnes en el telèfon 93 459 17 06 Extensió 103 (Ester) o Extensió 110 (Enric) o a través de l´email educat@diagonalinformatica.com.\nSobre DIAGONAL INFORMATICA Y COMUNICACIONES, S.A.\nDIAGONAL INFORMATICA Y COMUNICACIONES S.A. concentra la seva activitat des de fa 25 anys en la comercialització de productes i serveis informàtics de primeres marques, amb solucions de valor afegit: seguretat de la informació, seguretat informàtica i de volum.\nDiagonal Informatica i Comunicacions, SA està especialitzada en l´analisi i implantació de tecnologia per a securitzar xarxes de comunicacions i desenvolupa projectes d’integració de sistemes, OPTIMITZACIO LAN / WAN, CONSOLIDACIO, EMMAGATZEMATGE, VIRTUALITZACIO, així com consultoria per al disseny i implantació de sistemes de gestió per a la seguretat de la informació: compliment LOPD, document de política de seguretat, anàlisi de riscos, valoració d’actius, plans de contingència i recuperació de sistemes.\nPetit Xef solidari a l’Aula Gastronòmica a càrrec de Cuina Artesana\nPer admin - Girona - 27 març 2010\nEl cuiner Cesc Fernández impartirà el curs Divertim-nos amb les verdures a l’Aula Gastronòmica del Mercat del Lleó en benefici d’AFNE.\nGirona, 26 de març de 2010. L’Aula Gastronòmica del Mercat del Lleó acollirà un Petit Xef solidari en benefici d’Afne, Associació de Famílies de Nens i Nenes d’Etiòpia. El curs de cuina per a nens, que porta per nom Divertim-nos amb les verdures, anirà a càrrec de l’establiment Cuina Artesana i s’impartirà els propers 10 i 17 d’abril.\nEls tallers, destinat a infants i joves d’entre 5 i 12 anys tenen un cost de 5 euros i una durada d’una hora i mitja cadascun, de 11 a 12:30. El curs, que serà impartit pel cuiner Cesc Fernández, introduirà els nens a un món que sovint no els agrada gens: el món de les verdures. Els tallers tenen com a objectiu donar a conèixer la riquesa d’aquests productes de la nostra terra tot divertint els participants amb la varietat de gustos i colors. Cesc Fernández ensenyarà als nens i nenes a elaborar receptes saludables però a la vegada divertides.\nCesc Fernández té un llarg currículum com a professional de la restauració, a més d’haver estat professor en diversos centres com l’Aula de Cuina de l’Alt Empordà o l’Escola Universitària d’Hostaleria i Turisme de Sant Pol de Mar. Des del passat mes de desembre és el propietari de l’empresa de cuinats per emportar situat a la plaça Sant Pere, Cuina Artesana.\nL’AFNE és l’Associació de Famílies de Nens i Nenes d’Etiòpia. Va ser fundada el setembre del 2009 per part d’un grup de famílies adoptants en aquest país África. L’associació col·labora amb les administracions de la ciutat de Kombolcha en l’assoliment d’un cert nivell de benestar per a la població infantil mancada d’un entorn familiar. A Kombolcha, l’AFNE té en funcionament un centre per a infants desemparats i infants amb discapacitats auditives, que va obrir les portes el setembre de 2008.\nPremi europeu al Càmping les Medes de l’Estartit\nPer admin - Estartit - 17 març 2010\nEl càmping les medes de l’estartit ha estat reconegut pel Deustcher Camping Club (DCC, Club de Càmping Alemany) amb el premi DCC Europa Preis 2010. El Càmping Les Medes és l’únic de l’Estat espanyol que ha rebut aquest guardó, entregat a la ciutat alemanya d’Essen, que reconeix la qualitat de les instal·lacions i dels serveis que ofereix als clients.\nA més del càmping de l’Estartit, quatre més han estat distingits: el Campingpark Kühlungsborn d’Alemanya, Yelloh Village Les Tournels de França, Orbitar Camping Rio Alto de Portugal i el Camping Vestar de Croàcia. El DCC té 535.000 socis, i la seu a Munich.\nFont: Diari de Girona.cat\nVotem NO a l’enquesta sobre la MAT\nPer admin - Alt Empordà, Baix Empordà, Gironès - 15 març 2010\nFes ressó d’aquesta nota i VOTA NO a la MAT.\nEntra a la página web de la Vanguardia, són 30 segons.\nSi demà el marcador de la Vanguardia senyala SI, Endesa, la Vanguardia i el PSC publicaràn que la gent clama perquè s’acceleri la MAT.\nVota NO! Restaurants, comerços, hotels, hospitals… tots hem petit l’apagada i el problema no ha estat el temporal, sinó la falta del manteniment i servei que paguem a ENDESA.\nNo callis! actúa… fes fotos, guarda factures o tiquets, reclama!! Vota NO!\nSalvem el territori, salvem l’Empordà NO a l’especulació de les multinacionals elèctriques.\nResposta a les necessitats empresarials en temps de crisi\nPer admin - Girona - 12 març 2010\nCaixa Penedès es complau a convidar-lo/la a la Jornada empresarial\nResposta a les necessitats empresarials en temps de crisi que tindrà lloc el proper 18 de març, a les 12:00 hores a l’Hotel Gran Ultònia**** de Girona, carrer de la Gran Via Jaume I, 22 de Girona.\n12.00h Salutació i inauguració\nA càrrec del sr. Benito Reales, director territorial de Caixa Penedès\n12.05h La responsabilitat civil dels directius en la conjuntura actual\nA càrrec de la sra. Judith Fonollosa, responsable de Chartis\n12.35h El pla de previsió social empresarial\nA càrrec de la sra. Sílvia Colomer, responsable de Previsió social empresarial\n13.00h Pausa – cafè\n13.15h Les línies de finançament ICO\nA càrrec del sr. Antoni Garrido, cap de zona de Caixa Penedès\n13.40h Les cobertures enfront els riscos financers\nA càrrec del sr. Josep Jaume Fina, cap de l’Àrea de Tresoreria de Caixa Penedès\nA càrrec del sr. David Hugas, secretari general de la FOEG\nCal confirmar l’assistència a:\nCAIXA PENEDÈS: 0200girona@caixapenedes.com / 972 203 267\nFOEG: foeg@foeg.es / 972 21 55 34\nMercaGirona i MercaVallès intercanvien experiències\nPer admin - Girona - 11 març 2010\nAquest dimecres dia 9 al matí, representants de MercaGirona han rebut els membres de l’Associació de Majoristes de Mercavallès amb l’objectiu d’intercanviar experiències de gestió i funcionament de les respectives superfícies majoristes.\nLa Regidora de Promoció Econòmica de l’Ajuntament de Girona, Cristina Alsina, i el President de l’Associació de Majoristes de Fruita i Verdura de MercaGirona, Marc Danés, han volgut destacar la col·laboració com un element fonamental alhora de definir noves estratègies de promoció. “Saber què ha funcionat i què no en altres llocs és una informació molt valuosa quan s’encara una nova etapa”, ha afirmat Danés.\nPer la seva banda, el president de l’Associació de Majoristes de MercaVallès, Vicenç Ramia, ha explicat que s’han desplaçat fins a Girona en una roda de visites a altres mercats majoristes de fruita i verdura de Catalunya. La voluntat de la Junta és conèixer les singularitats d’aquest mercat i els projectes que encara la seva associació de majoristes, amb la finalitat de trobar sinergies i possibles aliances entre els centres d’abastaments catalans d’una dimensió similar.\nA la reunió també hi han assistit Narcís Matas, que és el gerent de MercaGirona, i Ramon Vidal que és el Vicepresident de l’associació, així com altres vocals de la Junta. Per part de MercaVallès també hi han assistit Manel Martínez que és el Vicepresident de l’associació de majoristes, i el director del mercat, Josep Manuel Piedrafita, en representació del Consell Comarcal del Vallès Occidental.\nL’Associació d’Empresaris Majoristes de Fruites i Verdures de MercaGirona representa al centre d’abastament de producte fresc de la ciutat i rodalies. Amb gairebé 30 anys d’experiència, MercaGirona comercialitza prop de 30 milions de quilos de fruita i verdura.\nPer la seva banda Mercavallès, situat entre Sabadell i Terrassa, compta amb 39 empreses concessionàries i ofereix tota la varietat de productes frescos per proveir a comerços de la pròpia comarca i també a les comarques veïnes. Compta amb un volum diari de 800 clients i cada any ven un total de 65.000 tones de productes.\nS’apropa l’esperat llançament del satèl·lit CryoSat\nPer admin - Barcelona - 11 març 2010\nisardSAT, una empresa catalana guanyadora del premi a la millor iniciativa empresarial del 2009, és la responsable del seu calibratge\nL’Agència Espacial Europea (ESA) està a punt de llançar el CryoSat, el satèl·lit més sofisticat creat fins al dia d’avui per tal d’investigar els gels de la Terra i fer els mapes del gruix de la capa de gel sobre l’aigua i la terra.\nEl satèl·lit de l’ESA amb missió de gel, CryoSat, serà posat en òrbita el 25 de març. L’objectiu d’aquesta missió és el monitoratge amb gran precisió de les variacions de gruix dels casquets polars i del gel oceànic, i saber com els està afectant el canvi climàtic. La seva òrbita se situarà a uns 700 quilòmetres d’alçada damunt de la Terra, i serà llançat des del cosmòdrom de Baikonur, a Kazakhstan, mitjançant el coet rus Dnepr.\nCryoSat serà el tercer satèl·lit d’exploració de la Terra en òrbita, seguint de GOCE (llançat el març de 2009) i de SMOS (llançat el novembre de 2009). Originalment va ser previst com el primer de la sèrie d’exploració de la Terra, però el primer satèl·lit CryoSat es va perdre com a resultat d’una fallada del llançador, l’octubre de 2005.\nL’equip tècnic i científic de l’empresa catalana isardSAT ha estat seleccionat per l’Agència Espacial Europea com responsable del calibratge del nou radar altímetre del satèl·lit CryoSat.\nisardSAT és una empresa creada el 2006 per na Mònica Roca, dedicada a la recerca i proveïdora de serveis d’enginyeria en l’àmbit de l’Observació de la Terra. La seva especialització i experiència en el calibratge d’aquest tipus d’instruments la fan única en el territori espanyol.\nLa nau espacial CryoSat-2 de 700 kg -el nom del qual prové del grec i significa Kryos “gelada”-té a bord el primer “all-weather” Radar altímetre de microones. Aquest instrument ha estat optimitzat per a determinar els canvis en el gruix tant de gels flotants marins, els quals poden arribar a diversos metres, com els casquets polars de la Terra que, a l’Antàrtica, poden ser de fins a cinc quilòmetres. Les dades que proporcionarà aquesta missió de la velocitat del canvi en el gruix del gel, seran d’una precisió superior a un centímetre.\nLa coberta de gel de la Terra ha estat localitzada des de l’espai durant molts anys per altres satèl·lits com l’EnviSat. No obstant això, per saber més de com el canvi climàtic està afectant regions sensibles del planeta és urgent determinar els canvis en el gruix del gel. Les dades que proporcionarà CryoSat permetran un millor coneixement de la dinàmica de la massa de gel i contribuiran a la comprensió d’aquesta variable tan valuosa per a la comunitat científica interessada en l’estudi del canvi climàtic.\nConsulta sobre la Independència de Catalunya 25 d’abril de 2010\nPer admin - Figueres - 8 març 2010\nCom ja deveu saber, s’ha constituït la plataforma cívica FIGUERES DECIDEIX, amb l’objectiu d’organitzar la consulta popular que es realitzarà el proper diumenge 25 d’abril, per a què els veïns de Figueres puguin pronunciar-se sobre la conveniència, o no, que Catalunya tingui un estat propi dins d’Europa. L’objectiu que pretenem és molt gran i noble, i NOMÉS SÓN 7 SETMANES les que tenim de campanya per a difondre aquest exercici de democràcia participativa a tots els col·lectius i àmbits de la nostra comunitat.\nNecessitem l’ajuda de TOTHOM. Aquesta campanya depèn de la gent, de nosaltres exclusivament. Som els ciutadans els qui fem ús del nostre dret a decidir, en defensa de la nostra dignitat, i els que hem de garantir l’èxit de participació de la consulta a Figueres.\nPer això, us demanem la vostra col.laboració i implicació, com a VOLUNTARIS, en la mesura de les vostres possibilitats i disponibilitat de temps.\nEn aquests moments treballem, bàsicament, en dues àrees:\nComissió de Campanya: organitza actes públics i xerrades de difusió, distribueix cartells i pancartes, té cura de la conscienciació entre els joves i els nous catalans, fa el porta a porta, bustiades, visita comerços, etc.\nComissió de Logística: organitza la jornada de les votacions del dia 25 d’abril, els col·legis i les meses electorals, i el vot anticipat durant els dies assenyalats.\nTambé ens és imprescindible el suport econòmic d’aquells que podeu contribuir solidàriament a finançar la campanya. Recordeu que no disposem de cap ajuda institucional ni depenem dels partits polítics. Ara el país necessita els vostres donatius!\nHi ha feina per a tots i més. I tothom hi és benvingut. Ara, a treballar !\nUs animem a participar-hi. Podeu ser protagonistes, en primera persona i en directe, d’aquest procés històric d’acció democràtica, per iniciativa popular, que recorre tots els indrets del nostre territori.\nSom a La Rambla, al núm. 22, local baixos\nTelf. 972 50 27 39 i 681 126 001\nPodeu escriure’ns a info@figueresdecideix.cat\nO visitar-nos a www.figueresdecideix.cat , on trobareu tota la informació.\nMoltes gràcies, us hi esperem !\n“TOTES LES CAUSES JUSTES DEL MÓN TENEN ELS SEUS DEFENSORS.\nEN CANVI, CATALUNYA NOMÉS ENS TÉ A NOSALTRES”\nLluís Companys, Molt Honorable President\nÈxit de l’Acte de Presentació\nPer admin - Figueres - 1 març 2010\nFIGUERES DECIDEIX vol manifestar la seva satisfacció per l’èxit d’assistència i d’organització de l’ACTE DE PRESENTACIÓ de dijous 25 de febrer al Cercle Sport.\nLa sala es va fer petita per als assistents, que varen superar les dues-centes persones. Agraïm el suport a tots els que varen venir, i a tots els que ens varen ajudar reenviant el nostre correu i difonen la celebració de l’esdeveniment. De forma especial, a les entitats figuerenques que varen fer arribar la nostra invitació als seus associats.\nEs varen poder escoltar intervencions d’alt nivell, per part d’EDUARD PUIG VAYREDA (exalcalde), ENRIC PUJOL (historiador), MARTA BALL-LLOSERA (mediambientalista), DANIEL LLEIXÀ (artista), LLUÍS BENEJAM (biòleg) i NARCÍS OLIVERES (exconseller), totes elles molt aplaudides pels presents. En breu, els seus parlaments estaran disponibles al web de l’entitat. Es va cedir un espai no previst a un representant de l’Associació Cultural Catalana del Poble Amazig, que havia demanat dirigir unes paraules als assistents, manifestant la solidaritat del poble berber en la causa del poble català; va ser un moment molt emotiu.\nEl programa va ser conduït de forma impecable pel periodista JOSEP PUIGBERT, que va sumar-se als discursos amb intervencions personals molt inspirades. Per cloure l’acte, vàrem tenir el privilegi de gaudir d’una molt encertada actuació del músic CARLES COLL, que va interpretar al piano cançons emblemàtiques de Lluís Llach i va acabar amb L’estaca i Els Segadors, que el públic va cantar dempeus.\nLa copa de cava i l’aperitiu servit a continuació al saló del Sport, van tenir una concurrència gran i entusiasta, que va donar digne final a l’acte. En aquest punt, Figueres Decideix vol agrair la col•laboració de les empreses de servei de càtering de DINÀMIC, MAIA i MONTSERRAT; i dels cellers OLIVEDA, ESPOLLA, MARIÀ PAGÉS i COOPERATIVA DE GARRIGUELLA.\nLa diversitat entre els assistents reflectia perfectament la transversalitat de l’esperit de la consulta, ja qui s’hi podia veure barrejada gent de tota mena, àmbit, edat i color. I el més important, la percepció que tothom hi era present com a simple gent del carrer, ciutadans sense càrrecs ni cognoms, units i mobilitzats per defensar el dret a decidir en un assumpte que afecta la nostra dignitat com a nació.\nL’èxit de resposta de la ciutadania encoratja els membres de la Plataforma a avançar en la difícil campanya que tenim per davant, a encarar els reptes que suposa dur endavant un projecte tan ambiciós sense ajut institucional, a portar els nostres missatges als més joves, als nous catalans, i a aquells que entre nosaltres encara recelen de les consultes.\nEls efectes ja s’han notat en l’augment de voluntaris, les entitats que han sol•licitat adherir-se, els empresaris i particulars disposats a contribuir econòmicament per finançar la Consulta i en l’augment de visites al nostre web. Confiem que aquesta bona arrencada signifiqui que, a la nostra estimada ciutat, el diumenge 25 d’abril podrem aspirar a un alt grau de participació que enorgulleixi a tots els figuerencs. Aquest assoliment reafirmarà el caràcter històric de Figueres com a referent cultural, intel•lectual, artístic i polític, que en el passat ha representat per al país.\nPodeu veure’n imatges i fragments en un video penjat al nostre web figueresdecideix.cat, i aviat disposarem de la possibilitat de veure l’enregistrament complet de tot l’acte en streaming a Internet (l’enllaç apareixerà al web). També trobareu la notícia de l’esdeveniment a El Punt i el Diari de Girona de l’endemà, als canals Tramuntana TV i Canal Nord, i als setmanaris Empordà i Hora Nova en les seves edicions de dimarts.\nL’EQUIP RESPONSABLE D’ORGANITZACIÓ D’ESDEVENIMENTS\nConsulta sobre la Inde\npendència de Catalunya a Figueres el 25 d’abril de 2010\nLocal de Campanya: La Rambla, 22, baixos\nTel: 972 50 27 39 / 681 126 001


L'Ajuntament de Castellví de Rosanes estudia els seus equipaments culturals - Impulsa, la plataforma que connecta fabricants i administració local\nL'Ajuntament de Castellví de Rosanes estudia els seus equipaments culturals\nLa Diputació de Barcelona ha lliurat a l'Ajuntament de Castellví de Rosanes el document "Els equipaments culturals de Castellví de Rosanes", amb l'objectiu de proporcionar una anàlisi exhaustiva dels equipaments culturals del municipi per oferir unes línies estratègiques que en reforcin la dinamiització i en millorin la gestió.\nLa singularitat d'aquest projecte es troba en la col·laboració entre diferents serveis de la Diputació de Barcelona per tal d'oferir a l'Ajuntament una estratègia per als equipaments culturals completa i integral.\nD'aquesta manera, el document ha comptat amb la col·laboració de tres serveis de la Diputació de Barcelona. Per una banda, el Centre d'Estudis i Recursos Culturals (CERC) ha elaborat una diagnosi de l'estat actual dels espais (programació, funcionament, usuaris, etc.) i unes línies estratègiques per tal d'optimitzar el funcionament dels equipaments culturals i augmentar-ne la dinamització.\nPer l'altra, el Servei d'Equipaments i Espais Públics (SEEP) ha fet un estudi per adequar les instal·lacions a la normativa vigent (seguretat, accessibilitat, etc). Finalment, també s'ha comptat amb la col·laboració del Servei d'assessoria jurídica de la Diputació de Barcelona, que ha contribuït a elaborar una proposta de Reglament d'usos que millori la gestió i reguli el funcionament i l'ús dels equipaments culturals locals.


Hotel Laguna Niewiesze Polònia - Ofertes d'hotels amb els MILLORS DESCOMPTES EN LÍNIA Fer un comentari al lloc web\nHotel LagunaLeśna 6, Niewiesze, Niewiesze, Polònia - Veure al mapaNotable7,2Basada en62comentarisHotel LagunaVeure més fotos"Excellent location with nature and air like in the mountains..."TatianaUkraineVestíbulVeure més fotosVeure totes les 39 fotosMolt bona ubicació 7,6Veure al mapa7,6Ubicació\nSobre l'allotjamentDescripcióAl visitar Niewiesze, vosté es sentirà com a casa a Hotel Laguna, què li ofereix un allotjament de qualitat i un gran servei. Des d'aquí, els viatgers poden gaudir d'un fàcil accés a tot el que aquesta viva ciutat ofereix. Amb la seva bona localització, l'hotel ofereix fàcil accès a les destinacions obligades de la ciutat. Amb una oferta de serveis hotelers superior i ampla gama d'entreteniment, Hotel Laguna és compromet a que la seva estada sigui el més còmoda possible. Les carecterístiques més important de l'hotel inclouen Wi-Fi gratuït en totes les habitacions, recepció 24 hores, instal.lacions per a minusvàl.lids, magatzem d'equipatge, aparcacotxes. Gaudiu de les comoditats d'alta gama com ara calefacció, servei de despertador, escriptori, mini bar, telèfon per tal de relaxar-vos després d'un cansat dia. Sauna, pesca, massatge, parc infantil, pistes de tennis de l'hotel, són llocs ideals per a relaxar-se després d'un llarg dia. Hotel Laguna és la vostra destinació si buscau allotjament de qualitat a Niewiesze.Mostrar mésCaracterístiquesAccés a InternetWi-Fi gratuït en totes les habitacions Serveis i comoditatszona de fumadors Accéss'admeten animals de companyia Disponible a totes les habitacionsarticles de tocadorescriptoriTV satèl•lit/cablecalefaccióservei de despertador empolles d'aigua de cortesiatelèfon Mostra MenysPolítiquesEls llits supletoris depenen de l'habitació escollida. Consulti la capacitat de l'habitació individual per obtenir-ne més informació.Al reservar més de 5 habitacions, poden aplicar-se diferents condicions i suplements addicionals.Mostrar més


Costa Bravta, surf de risc de Cristina Malagelada – Bearn\nsebastiabennasar 05/12/2020 Crònica\nEl 2019 la Cristina Malagelada va publicar Costa Brata una novel·la que en plena pandèmia s’ha erigit com la millor novel·la negra catalana escrita per dones del 2019, segons el jurat del premi del festival Cubelles Noir. El text, publicat per Sromberg, és un digne guanyador del certamen del Garraf. En aquesta obra, Malagelada ens presenta un cas de tracta de blanques, màfia russa i especulació immobiliària ambientada a la Costa Brava, un espai que en els darrers temps se’ns està presentant com momlt menys idíl·lic del que mostren les agències de viatges.\nCom que no podem fer aixafades de guitarra -un mal vici que ‘ha posat de moda en bona part del ressenyisme d’aquest país- cal explicar quins són els motius que ens impulsen a recomanar la lectura de Malagelada. En primer lloc destaca el sentit del ritme. L’escriptora, que en estones lliures practica el surf- trena un thriller amb una alta intensitat, com una bona successió d’onades com a ressaca d’un temporal. Així, enllaçant un capítol amb l’altre, el lector se submergeix en l’obra i no la pot deixar, n’està totalment atrapat. Lògicament, per aconseguir fer això l’autora juga molt bé amb la dosificació de la informació, que ens va arribant de forma precisa a mesura que avança la narració, on la planificació d’una venjança és un dels eixos temàtics centrals.\nLa bona construcció dels personatges principals i també dels arquetípics, la incardinació del paisatge en la narració, bons diàlegs, girs de guió i una quantitat de sang i fetge força interessants, són els altres ingredients importants d’aquest llibre, ben construït, ben narrat i amb escenes de tensió d’alta volada (o millor dit, d’alta navegada). Amb aquest llibre, Malagelada entra en el grup d’escriptores de gènere que cal seguir perquè estan fent aportacions molt interessants per a la continuïtat i renovació de la novel·la negra a casa nostra.


En Valencià Archivos - Página 11 de 23 - Indumentat\nAmparo Soriano / 28 julio, 2017\nEn l’últim cap de setmana de Preseleccions a la Cort d’Honor 2018, el tradicional sector Pilar- Sant Francesc va triar passat divendres les seues candidates: Dissabte va ser el torn dels sectors Benicalap – Campanar i Plà del Reial -Benimaclet, amb dihuit noves elegides: L’últim cap de setmana va tancar\t[...READ MORE]\nPer Laura Ballester. Així pensen i senten la festa gran les falleres majors de comissió Preseleccionades per a les Corts d’Honor 2018. Una setmana més hem volgut conéixer-les de prop per a descobrir com viuen la seua candidatura. Aquestes són les seues respostes al nostre qüestionari Indumentat. També hem tingut\t[...READ MORE]\nIndumentat / 18 julio, 2017\nLa Batalla de Flors 2017 que se celebra diumenge que ve 30 de juliol comença el seu compte arrere amb l’eixida a la venda de les primeres llotges per al Passeig de l’Albereda de València. Serà aquest dijous a les 9.30 del matí a través de la pàgina d’internet que\t[...READ MORE]\nEl mes de juliol té una data al calendari festiu amb la Mare de Déu del Carme. Festa gran a dos barris de la ciutat de València devots a la Patrona dels Mariners. Bon matí la cita és a les Drassanes. Missa solemne amb les autoritats de la Capitania General\t[...READ MORE]\nMónica Antequera / 17 julio, 2017\nAmparo Soriano / 6 julio, 2017\nPaula Sanchis Mengod i Clara Pozo Cantos Falleres Majors d’Alaquàs


El blog de Doménec Gamieta: El col·locador impertinent\nPublicat per Doménec Gamieta a 10:26\nI tu, Doménec... d'on et traus totes estes coses???\nBeca TV et necessita de redactor per al seu nou programa d'immediat!\n7 d’agost de 2007 a les 0:57\nSi que te raó,d'on et traus aquesta informació?? PAreix de primera ma... a vore si ets tu el "col·locador".\nEs posen sous, s'el posen alt, canvien direccions de carrers cap a la "dreta" i ara col·loquen a gent afí... Que bonica és la política, almenys aquesta!!\n7 d’agost de 2007 a les 12:37\nDoncs jo si que en veig a u que no és regidor, no és alliberat, ni té cap càrrec, eixir i entrar de l’ajuntament prou sovint; això sí, sempre amb el telèfon a l’orella. Serà una línia directa per a col·locar a la gent.\n7 d’agost de 2007 a les 19:21


Turisme en caiac:\nDESCOBRIR EL TERRITORI DES D'UN ALTRE PUNT DE VISTA\nPer Laura Masó Fotos Alex Gosteli\nDeixes el caiac a la sorra de la platja encara amb la visió única de la Costa Brava que has pogut descobrir durant la ruta. El contacte amb l'aigua en tot moment, l'esforç de cada palejada i els paisatges canviants persistiran a la teva memòria un cop a casa. Avui, has vorejat els alts penya-segats de pinedes mediterrànies fins a una cala amagada i solitària on t'has pogut submergir per descobrir el fons marí.\nTRENCA AMB TOT, VIU L'EXPERIÈNCIA!\nPer Laura Masó Fotos Fons VisitEmpordanet\nAmb la campanya “Trenca amb tot i viu l'experiència! Hola, Visit Empordanet!” s’ha engegat la temporada de descobertes autèntiques de l'Empordà. Des de la marca Visit Empordanet, que agrupa els municipis de la Bisbal d'Empordà, Ullastret, Corçà, Forallac i Monells, Cruïlles i Sant Sadurní de l'Heura, s'ha reprès aquesta iniciativa que té per objectiu principal donar a conèixer l'autèntica terra empordanesa a partir de la seva essència: la seva gent.\nTURISME AMB GUST DE MAR\nPer Laura Masó Fotos Javier Almar\nTens curiositat pel món de la pesca, tant en passat com en present? T'agrada menjar peix però estàs cansat que siguin sempre les mateixes espècies? Imagines com deu ser per a un pescador una jornada a bord? Aquestes i moltes més incògnites es poden resoldre gràcies a les diverses iniciatives de turisme pesquer promogudes per diversos municipis del litoral català, de Roses a Blanes, passant per l'Escala, Llançà i Palamós, i que pretenen dinamitzar l'economia per mitjà de projectes relacionats amb la pesca.\nPer Redacció Fotos Javier Almar\nL'Empordà és un paisatge fet de temps. No hi ha plaer més gran, si hom té la sort de viure-hi, que fondre's en el transcurs de les estacions en cada tros de terra, en cada núvol, en cada flor, en cada onada. Des del punt més alt del Celler Mas Geli, als Masos de Pals, un paratge privilegiat a redós de les muntanyes de Begur i del Montgrí, puc gaudir d'unes visites excepcionals. En Lluís, un dels impulsors d'aquest recent i prometedor projecte familiar, ens guia en un passeig entre les vinyes mentre ens explica secrets de la terra sorrenca, de la salinitat de la marinada, de l’aqüífer soterrat, dels ratpenats... En definitiva, del vi que serà: un objecte viu, amarat del seu entorn, essència d’un territori, fruit de l'agricultura ecològica i la verema manual.\nLA CIUTAT DE L'EMPORDÀ\nEn un dels reservats del restaurant Motel gaudeixo de l’experiència d’una de les rutes enogastronòmiques que enguany s’organitzen a la ciutat: Dels clàssics a l’avantguarda. I mentre tasto unes antològiques espines d’anxova arrebossades, miro de reüll la taula 26. Durant anys aquesta taula estava reservada a l’il·lustre escriptor Josep Pla, que es va convertir en assidu de l'establiment durant les dècades dels 60 i 70. Famoses són les llargues i sucoses converses de sobretaula amb l’amo de l’establiment, Josep Mercader, i després amb el seu gendre i successor, Jaume Subirós, actual xef del Motel.\nEXPERIÈNCIES LLIGADES AL TERRITORI\nPer Redacció Fotos Anna Pla Narbona\nLes platges amb més encant del Mediterrani, al costat de les muntanyes més desafiants. La costa que va inspirar Dalí al costat dels cims que van travessar Anníbal o Carlemany. Una de les millors gastronomies del món al costat de la cultura romana del vi de l’Empordà. Al llarg i ample del territori que ocupa la província de Girona hom pot trobar un equilibri perfecte de tot allò que li agrada i gaudir d’una oferta completa: gastronomia, volcans, mar, esports, art, neu, platja, parcs naturals, història, enoturisme, sol, tradició...


Catalogar el parc de la Mar posa en perill la seva reforma, adverteix l'Ajuntament de Palma\nEl portaveu del govern municipal, Alberto Jarabo, ha advertit que també pot fer perdre el finançament de fons de l'Impost de Turisme Sostenible\nEl parc de la Mar de Palma. Arxiu\nPalmaEl regidor i portaveu del govern municipal de Palma, Alberto Jarabo, ha explicat aquest dimecres en una roda de premsa que l'Ajuntament encara "ha d'analitzar la proposta d'ARCA" d'incloure el parc de la Mar dins el catàleg d'elements protegits de la ciutat. En qualsevol cas, Jarabo ha advertit que "la petició d'ARCA pot suposar la paralització de la reforma del parc de la Mar i la pèrdua de finançament a partir del fons de l'Impost de Turisme Sostenible (ITS)".\nA més, el regidor de Participació Ciutadana ha recordat que ARCA "forma part de la comissió del Centre Històric", on s'han "valorat els elements principals [del projecte actual de reforma] i ha pogut comprovar l'elecció de determinats materials", com ara "l'empedrat o els fanals". Sigui com sigui, Jarabo defensa que "el projecte del parc de la Mar té totes les garanties de respecte al patrimoni i a l'entorn".\n"El parc de la Mar té un deteriorament considerable, especialment en alguns elements essencials", ha reconegut l'edil. "L'empedrat no està en les millores condicions possibles" i això provoca "problemes d'accessibilitat i seguretat per a les persones que passegen per allà", ha afegit. Tot i això, Jarabo no ha tancat del tot la porta a protegir l'espai: "No és incompatible amb el fet que el parc de la Mar sigui catalogat com demana en aquest cas ARCA".\nMillores a Pere Garau i ajuts al taxi\nPer altra banda, el portaveu municipal ha anunciat que a la Junta de Govern s'han adjudicat les obres per "millorar el paviment i suprimir les barreres urbanístiques del carrer de l'Arquebisbe Aspàreg, del barri de Pere Garau". Aquestes obres tindran un cost d'uns 316.000 euros i es faran durant quatre mesos, ha avançat Jarabo. "Era una reclamació dels veïns d'aquest barri on s'estan fent accions per millorar tant espais i serveis com les voravies del carrer", ha indicat.\nAixí mateix, l'Ajuntament també ha donat llum verda a la modificació del Pla Estratègic de Mobilitat del trienni 2008-2020, que inclou "una nova línia de subvencions al sector del taxi", per fer front als efectes de la pandèmia. Els detalls de la convocatòria els donarà l'àrea de Mobilitat "d'aquí poc", ha explicat Jarabo, que no ha informat ni del termini ni de la quantitat dels ajuts.\nDe la mateixa manera, l'àrea de Participació Ciutadana "ha modificat el Pla Estratègic de Subvencions de 2019 a desembre de 2021 per incloure una nova línia d'ajuts en material i servei d'activitats socioeducatives de barri destinada als veïnats", ha anunciat el regidor. Inicialment, aquests ajuts tindran un pressupost de 50.000 euros per any.\nQuan li han demanat en la roda de premsa si es retirarà el mural de l'hotel Armadams, Jarabo ha assenyalat que "així serà", segons "les darreres informacions" que ha rebut el Consistori. No obstant això, no ha pogut puntualitzar en quin termini es farà, perquè això depèn de l'àrea de Model de Ciutat i de la Comissió del Centre Històric.\nARCA béns catalogats Protecció Parc de la Mar Ajuntament de Palma


Carme Suñé, nova presidenta de FundiPau — FundiPau\nAquest mes, la fins ara vicepresidenta de FundiPau, Carme Suñé, ha assumit la presidència del patronat de l’entitat. Aquest canvi es va aprovar en la reunió del màxim òrgan de govern de FundiPau, el dilluns 4 d’octubre del 2021.\nCarme Suñé: Començo aquesta nova etapa a FundiPau, ara com a presidenta de l’entitat, com una continuació del camí que vaig iniciar l’any 2010 amb la meva entrada al patronat. El meu compromís amb la pau, els drets humans, la noviolència i la justícia global s’ha anat enfortint durant aquests anys i la presidència segella aquest compromís. Agafo el relleu de l’Antoni Soler amb respecte i amb la voluntat que FundiPau segueixi sent un referent de pau a casa nostra. Sé que per aquesta tasca compto amb el compromís del patronat, la feina inestimable de l’equip tècnic i l’energia dels milers de persones que conformen l’entitat.\nSuñé substitueix Antoni Soler, president des del 2016 i que es manté com a vocal del patronat: Presidir una entitat com la nostra és un privilegi i un honor. En aquests cinc anys han passat moltes coses, tant en l’àmbit internacional com en el més proper. Algunes terribles i algunes esperançadores. En cada cas hem mirat de respondre aportant els criteris de la Cultura de la Pau: veritat, justícia i respecte. I així ha de seguir. A mi em toca ara un paper més de rereguarda, de suport i de reflexió, i a això tinc la intenció de dedicar-me. Continuo doncs amb totes les ganes i la il·lusió a la Fundació i en el treball per la pau, però ara des d’una altra posició.\nNascuda a Les Borges Blanques l’any 1961, és llicenciada en Filologia anglesa per la Universitat de Barcelona i s’ha dedicat professionalment a l’ensenyament. Activista per la pau, ha fet diverses estades a Palestina, on ha estat en contacte amb grups com la Coalició de Dones per la Pau, que aplega organitzacions de dones israelianes i palestines i amb el Comitè Israelià contra la Demolicio de Cases. És la representant de FundiPau a l’Eix de Pau de la Fede.cat i és membre de la Campanya Internacional per a l’Abolició de les Armes Nuclears (ICAN) i de Tadamon, plataforma de solidaritat amb el poble sirià i altres pobles de la regió.\nL’actual patronat de FundiPau està format per Carme Suñé, Montserrat Arbós, Maria Carme Bernat, Joana Galindo, Andreu Gusi, Miquel Insausti, Oriol Jiménez, Francesc Xavier Martí, Enric Masllorens, Gemma Pinyol-Jiménez, Antoni Soler i Toni Viader.


Vinari | Bernat Andreu: "El premi al trepat és un reconeixement a la nostra identitat" | Notícies\nBernat Andreu: "El premi al trepat és un reconeixement a la nostra identitat"\nEls Vinari 2017 van donar medalla d'or al Carles Andreu Rosat Trepat Reserva Barrica 2013\nper Eva Vicens diumenge, 25 de març 2018 - 23:10h | Actualitzat a 26/03/2018 10:32h\nBernat Andreu recollint el Premi Vinari al Millor Vi Escumós Rosat del 2017 | Jordi Play\nUn document, de 1781, certifica que la família Andreu s’ha dedicat al cultiu de la vinya des del segle XVIII, i en l’actualitat, la seva relació amb el món del vi continua molt viva gràcies al Carles i en Bernat Andreu. Pare i fill, des del municipi de Pira (Conca de Barberà), treballen una vuitantena d’hectàrees de vinya i elaboren vins a partir de varietats autòctones com el macabeu, la parellada o el trepat, l’estrella de la Conca, i amb la qual també fan el Rosat Trepat Reserva Barrica 2013, el Millor Escumós Rosat dels Premis Vinari 2017. En Bernat, enòleg inquiet, viatjat i amb experiència en diversos projectes de dins i fora del país, és la jove generació que guia el celler i treballa per donar vida als vins de la casa.\n- Han passat uns mesos, però felicitats pel reconeixement.\n- Moltes gràcies! És el primer gran premi que rep el nostre cava rosat i n'estem molt contents.\n- Què creu que el va fer mereixedor del Vinari d’Or?\n- Aquest Trepat no segueix les línies tradicionals d’altres caves de la mateixa categoria. En general, els espumosos rosats s’associen a vins afruitats, menys secs que els blancs i amb certa simplicitat, i aquest cava no és així; té una important complexitat, combina la fruita amb els especiats típics de la varietat i mostra aromes terciàries procedents de la fermentació en bóta.\n- La varietat, l'estrella de la Conca, el trepat.\n- Sí, a casa fem cinc monovarietals de trepat i som defensors de la varietat perquè ens permet parlar de territori i donar a conèixer millor la Conca de Barberà vitivinícola. Que ens premiïn el trepat reforça i reconeix també la nostra identitat.\nHi ha una anècdota divertida de la nit dels Premis. Abans que comencés la Gala un conegut que treballa en distribució em van preguntar si estava allí pels negres de trepat que fem a casa, i li vaig respondre que també hi participàvem amb caves fets amb la mateixa varietat. Just acabat l’acte, em va venir a buscar i va ser el primer en felicitar-me: "Noi, amb aquesta aposta pels escumosos de trepat, ja saps bé el que et fas!", em va dir.\n- S’aprecien prou els escumosos rosats?\n- En general crec que no, però a casa en fem una producció petita i he de dir que la gent que el tasta en queda sorpresa, segurament pel que comentava abans, perquè és un cava rosat diferent. També funciona força bé a la restauració.\n- Aquest reconeixement us ha obert noves portes?\n- Un premi així sempre ajuda, dóna visibilitat, ajuda a reforçar marca. I pot ser un element clau per al professional que tria els vins, que donarà valor a una medalla sabent que el seu client també ho farà.\n- El millor moment per prendre’n una copa?\n- No l'encasellaria amb els aperitius, crec que és un cava molt gastronòmic i que aguanta perfectament tot un àpat sencer.\nAquesta és la ÚLTIMA SETMANA per a inscriure els vins als Premis Vinari 2018. Trobareu tota la informació seguint aquest enllaç.\nPREMIS VINARI Celler Carles Andreu Bernat Andreu Millor Escumós Rosat 2017


La passivitat del BCE provoca pèrdues a les borses i dispara la prima de risc espanyola i italiana\nLa inestabilitat dels mercats dels últims dies ha fet reaccionar els governs i les institucions, que han multiplicat els contactes i els missatges de crida a la calma. L'últim a afegir-s'hi ha estat el Banc Central Europeu (BCE), però el seu missatge sembla que ha estat malinterpretat pels mercats. Jean-Claude Trichet ha insinuat que la institució ha reprès la compra de bons d'alguns països europeus en plena crisi del deute. Tot i que no n'ha volgut dir de quins, ha transcendit que la compra era a Irlanda i Portugal. Això ha posat en una situació difícil Espanya i Itàlia, que han disparat les seves primes de risc. Els principals indicadors europeus han tancat en números vermells.\n04/08/2011 - 14.45 Actualitzat 06/08/2011 - 10.15\nLa roda de premsa del Banc Central Europeu havia de ser un bàlsam, però ha provocat un terrabastall. Jean-Claude Trichet ha deixat entreveure que la institució ha reactivat el seu programa de compra de bons als mercats secundaris en un missatge clar per cridar a la calma. El Banc Central Europeu va arrencar el maig passat el programa de compra de deute públic per ajudar els països amb dificultats. Fins al moment, s'han adquirit bons per valor d'uns 75.000 milions d'euros.\nEl president del BCE no ha volgut revelar de quins països s'estava comprant deute, però ha assegurat: "nosaltres som transparents. A mi no em sorprendria que abans que acabi la roda de premsa ja hi hagi una reacció als mercats". El pronòstic de Trichet s'ha complert, però no amb els resultats que ell esperava. Les borses s'han desplomat i han tancat amb pèrdues que han superat el 3%.\nTot i la negativa del BCE, ha transcendit que la institució estaria adquirint deute d'Irlanda i Portugal, però no d'Espanya i Itàlia, els països més afectats aquests dies per la crisi del deute. Això ha disparat les primes de risc dels dos països que han acabat la jornada per sobre del nivell dels 400 punts i han marcat un nou màxim.\nDotar de liquiditat els bancs\nD'altra banda, Jean-Claude Trichet ha anunciat una operació extraordinària per prestar diners als bancs a un interès fix durant sis mesos. Els préstecs s'adjudicaran el 10 d'agost a través d'una subhasta. L'objectiu és que les entitats incrementin la seva liquiditat perquè puguin concedir més préstecs i, de retruc, augmentin la liquiditat al sistema. La institució ha decidit també continuar fent subhastes a mitjà termini a un tipus fix i sense límit d'adjudicació el temps que sigui necessari i com a mínim fins al 17 de gener de 2012.\nTrichet desploma les borses\nTrichet: "No em sorprendria que passi alguna cosa als mercats"